《登黄鹤楼》
清代·郑献甫

前年我入诸侯幕，今年才访仙人鹤。地上人乘天上云，此身知人三层阁。

江汉无声古水流，波澜不动春山幽。遥岚远翠若争渡，一一卷上朱帘钩。

更衣不觉春寒小，凭栏但见春光好。梅花吹罢柳条生，玉笛一声青未了。

楚客登高望故乡，遥看一线明潇湘。忽闻万里叫鸿鹄，归心顿欲过衡阳。

登楼也识非吾土，题诗何必忘吾语。崔郎自古我自今，捶碎空拳终不武。

少年五度泛晴川，曾吟七字追狂仙。山光水色只如此，兴会大似非从前。

陈刘邺下两才士，员尚难中贵公子。倚楼相与对青波，翩𦒘一鹤凌空起。

作者简介：（ 1801—1872）广西象州人，字小谷。道光十五年进士，官刑部主事。以乞养亲辞官，不复出，自号识字耕田夫。同治间主讲广州、桂林各书院。博览强记，尤熟诸史。为文章直抒胸臆，识见甚卓。有《愚一录》、《补学轩诗文集》等。